தற்போது லோக்சபாவில் மத்திய அரசு தாக்கல் செய்துள்ள மசோதாவில், '(1) திருநங்கை என்பவர் ஒரு நபர். (2) முழுமையான ஆண் அல்லது முழுமையான பெண். (3) ஆண் அல்லது பெண் கலவையாகும் அல்லது பெண் அல்லது ஆண் கலவையாகும். (4) பிறப்பால் ஆண், பெண் என்று ஒதுக்க முடியாத பாலினமாகும். அதில் திருநங்கைகள், திருநம்பிகள், இடையிலிங்க (Intersex Persons) மனிதர்களும் அடக்கம்' என்று விளக்கம் கொடுக்கிறது. இது, மிகப்பெரிய குழப்பத்தையும் சில விவாதங்களையும் எழுப்புகிறது. அதில் பிரதானமாகத் திருநங்கைகள் சார்ப்பில், 'எங்களுடன் திருநம்பிகளைச் சேர்க்காதீர்கள். நாங்கள்தான் முழுமையான மாற்றுப் பாலினத்தவர்கள். எங்களால்தான் முழுமையாக ஆணில் இருந்து பெண்ணாக மாற முடியும். திருநம்பிகளால் பெண்ணில் இருந்து முழுமையாக ஆணாக மாற முடியாது…' போன்ற கருத்துகள் முன்வைக்கப்படுகிறது. அதே நேரம், தங்களுக்கான தனி மசோதா வேண்டும் எனவும் திருநம்பிகள் தங்கள் கருத்தை முன்வைக்க மறக்கவில்லை. அதே நேரம், திருநங்கைகளுக்கான உரிமைகள் தொடர்பாகப் பேசும்போது எங்களையும் குறிப்பிட்டுப் பேச வேண்டும் எனவும் கோரிக்கை வைக்கிறார்கள். இது ஒருபுறம் என்றால், மறுபுறம், இடையிலிங்க மனிதர்கள் (Intersex Persons) ‘எங்களை இந்த மாற்றுப் பாலினத்தவர்கள் பட்டியலில் சேர்ப்பதே தவறு..’ என்று தங்கள் கருத்தை முன்வைக்கிறார்கள்.